
PËR ADOPTIMIN E EUROKODEVE TË NDËRTIMIT

Në mbështetje të nenit 100 të Kushtetutës, të neneve 4 e 18 të ligjit nr.8402, datë 10.9.1998 “Për kontrollin dhe disiplinimin e punimeve të ndërtimit”, të ndryshuar, dhe të nenit 4 të ligjit nr.9870, datë 4.2.2008 “Për standardizimin”, me propozimin e Ministrit të Punëve Publike dhe Transportit, Këshilli i Ministrave

VENDOSI:

1. Adoptimin e eurokodeve-standardeve europiane të projektimit, së bashku me anekset kombëtare (Eurokodi 0-3), për plotësimin e kërkesave themelore që kanë të bëjnë me: rezistencën dhe qëndrueshmërinë mekanike; sigurinë nga zjarri; higjienën, shëndetin dhe mjedisin; sigurinë në përdorim; mbrojtjen nga zhurmat; kursimin e energjisë dhe ruajtjen e ngrohtësisë.
2. Shpenzimet operative prej 20 (njëzet) milionë lekësh për përkthimin, redaktimin, përshtatjen dhe hartimin e anekseve kombëtare të eurokodeve, të përballohen nga shpenzimet korente të miratuara për Ministrinë e Punëve Publike dhe Transportit, në programin “Strehimi dhe urbanistika”, të cilat t’i kalojnë Entit Kombëtar të Banesave për këtë qëllim.
3. Ngarkohet Enti Kombëtar i Banesave për administrimin e fondeve dhe ndjekjen e procedurave, ligjore dhe nënligjore në fuqi, për kryerjen e shërbimit, sipas pikës 2 të këtij vendimi.
4. Drejtoria e Përgjithshme e Standardizimit, me kërkesë të EKB-së, vë në dispozicion të grupeve të punës dokumentacionin e plotë dhe të veçantë të nevojshëm të eurokodeve.
5. Ngarkohen Ministria e Punëve Publike dhe Transportit, Ministria e Financave dhe Ministria e Ekonomisë, Tregtisë dhe Energjetikës për zbatimin e këtij vendimi.
 Ky vendim hyn në fuqi pas botimit në Fletoren Zyrtare.

